Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Eiropas Komisijas prezidente Urzula fon der Leiena trešdien Eiropas Parlamentā uzstāsies ar ikgadējo runu par situāciju Eiropas Savienībā.

Runas laikā prezidente izklāstīs Eiropas Komisijas politiskās prioritātes nākamajam gadam, kā arī atskatīsies uz saviem sasniegumiem un kļūdām aizvadītajos 12 mēnešos.

Urzula fon der Leiena kļūs par pirmo Eiropas Komisijas vadītāju, kas teiks uzrunu par stāvokli Eiropas Savienā laikā, kad Eiropā norisinās pilna mēroga karš.

Sagaidāms, ka Krievijas iebrukums Ukrainā un tā izraisītā enerģētikas krīze noteiks šī gada uzrunas toni. Domājams, ka Leiena asi kritizēs Krievijas rīcību un mudinās Eiropas Savienību saglabāt vienotu nostāju sankcijās pret Maskavu un atbalstā Ukrainai.

Valdības piedāvājums par sabalansētu pedagogu darba slodzi un visu pienākumu apmaksu ir pieņemams, bet vēl jārod risinājums attiecībā uz plašāku skolotāju loku, tostarp pirmsskolas un profesionāls izglītības pedagogiem, intervijā sacīja Latvijas Izglītības un zinātnes darbinieku arodbiedrības (LIZDA) vadītāja.

Valdība piedāvā no 1. janvāra skolotājiem pāriet no 30 uz 40 stundu darba nedēļu, kurā 24 stundas tiktu paredzētas mācību stundām un 16 stundas – pārējiem pienākumiem. Attiecīgi tiktu kāpināts arī atalgojums – no 900 eiro uz 1200 eiro mēnesī.

Par pieņemamu risinājumu Vanaga sauca piedāvājumu par sabalansētu darba slodzi un visu pienākumu apmaksu, kam esot paredzēti papildu 56 miljoni eiro.

Arodbiedrība vēlas dzirdēt risinājumus, lai no septembra būtu "dokuments, kas paredz algas paaugstinājumu".

LIZDA vadītāja uzsvēra nepieciešamību valdībai šonedēļ pieņemt attiecīgos lēmumus un teica, ka nav pieņemams, ka ne visiem pedagogiem tiek piedāvāti risinājumi slodzes sabalansēšanai.

"Un pilnīgi nekas netiek piedāvāts 20 000 pedagogu. Tie ir pirmsskolas pedagogi, profesionālās ievirzes, interešu un profesionālās izglītības pedagogi," sacīja arodbiedrības vadītāja.

Turklāt arī piedāvātais risinājums attiecībā uz slodzēm vēl esot jāpilnveido.

Daugavpils pilsētas komunālie dienesti ir pilnībā gatavi jaunajai apkures sezonai. Iestājoties samērā vēsam laikam, dažās mājās pēc iedzīvotāju pieteikuma jau ir pieslēgta apkure.

Daugavpils dzīvokļu un komunālās saimniecības uzņēmumā norāda: apkures sezonas uzsākšana atkarīga no laika apstākļiem, kā arī no iedzīvotāju un apsaimniekotāju vēlmēm un iespējām. Vēsturiski apkures sezona tiek sākta tad, kad diennakts vidējā gaisa temperatūra noslīd zem +8 grādiem. Taču tās mājas, kuras vēlas pieslēgt apkuri agrāk, var pieteikt pakalpojuma saņemšanu, iesniedzot rakstisku iesniegumu SIA „DDzKSU”.

Pilsētas skolas un pirmsskolas izglītības iestādes tiks pieslēgtas apkurei atbilstoši konkrētas izglītības iestādes vadītāja vai direktora pieteikumam. Ja strauji iestāsies vēss laiks, tad apkure mācību iestādēs tiks ieslēgta centralizēti, negaidot pieteikumus.

Kopš 2021. gada 27. decembra Daugavpils pilsētas administratīvajā teritorijā ir izsludināta un netika atcelta otrā līmeņa vietējā enerģētiskā krīze. Līdz ar to, visiem siltumenerģijas lietotājiem, izņemot Daugavpils reģionālo slimnīcu, joprojām samazināts siltumenerģijas patēriņš karstā ūdens sagatavošanai, noregulējot karstā ūdens temperatūru nakts stundās no pusnakts līdz plkst. 5.00 rītā vai tajā diennakts laikā, kad telpas netiek izmantotas, līdz 40 grādiem, bet pārējā diennakts laikā līdz 52 grādiem. Savukārt, ēku apsaimniekotāji, veicot siltumenerģijas taupīšanas pasākumus, samazināja ēku siltummezglu regulatoru temperatūras grafiku par vienu grādu. Arī šajā apkures sezonā iepriekš veiktie iestatījumi paliek spēkā.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.